CELEX: C2007/140/53
Language: fi
Date: 2007-06-23 00:00:00
Title: Asia T-123/07: Kanne 17.4.2007 — Siemens Transmission & Distribution v. komissio

23.6.2007   
            
            
               FI
            
            
               Euroopan unionin virallinen lehti
            
            
               C 140/31
            
         Kanne 17.4.2007 — Siemens Transmission & Distribution v. komissio
   (Asia T-123/07)
   (2007/C 140/53)
   Oikeudenkäyntikieli: saksa
   Asianosaiset
   
      Kantaja: Siemens Transmission & Distribution Ltd (Manchester, Yhdistynyt kuningaskunta) (edustajat: Rechtsanwalt H. Wollmann ja Rechtsanwalt F. Urlesberger)
   
      Vastaaja: Euroopan yhteisöjen komissio
   Vaatimukset
   
               —
            
            
               riidanalaisen päätöksen 1 artikla on kumottava siltä osin kuin siinä katsotaan, että kantaja rikkoi EY 81 artiklaa ja/tai ETA-sopimuksen 53 artiklaa ajanjaksolla 15.4.1988–13.12.2000, 1.4.2002–9.10.2002 ja 21.1.2004–11.5.2004
            
         
               —
            
            
               riidanalaisen päätöksen 2 artikla on kumottava kantajaa koskevilta osin
            
         
               —
            
            
               toissijaisesti kantajalle päätöksen 2 artiklan 1 kohdassa määrättyä sakkoa on alennettava niin, että se ei ylitä 1 100 000 euroa
            
         
               —
            
            
               vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja riitauttaa komission 24.1.2007 tekemän päätöksen K(2006) 6762 lopullinen (asia COMP/F/38.899 — Kaasueristeiset kytkinlaitteet). Riidanalaisessa päätöksessä kantajalle ja muille yrityksille määrättiin sakko EY 81 artiklan ja ETA-sopimuksen 53 artiklan rikkomisesta. Komission mukaan kantaja osallistui sopimusten ja yhdenmukaistettujen menettelytapojen kokonaisuuteen kaasueristeisten kytkinlaitteiden alalla.
   Kantaja vetoaa kanteensa tueksi ensinnäkin EY 81 artiklan 1 kohdan ja asetuksen (EY) N:o 1/2003 (1) 23 artiklan 2 ja 3 kohdan sekä 25 artiklan rikkomiseen. Kantaja väittää tältä osin, että sille määrätty sakko ylittää 10 prosenttia sen päätöksen tekemistä edeltäneen tilikauden liikevaihdosta. Tämän lisäksi komissio ei ottanut sakkoa määrittäessään huomioon kantajaan liittyviä olosuhteita. Kantaja väittää myös, että vastaaja arvioi virheellisesti kilpailusääntöjen rikkomisen, johon kantajan väitetään syyllistyneen, kestoa. Lisäksi 16.7.1998 edeltävän ajanjakson osalta vanhentumisaika on täyttynyt. Komissio totesi kantajan mukaan ilman johdonmukaisia todisteita, että väitetyllä rikkomisella oli 13.12.2000 saakka tarkoituksena rajoittaa kilpailua yhteisössä tai siitä seurasi, että kilpailu rajoittui yhteisössä. Kantaja väittää ensimmäisen kanneperusteen yhteydessä lopuksi, että sitä syytettiin perusteettomasti siitä, että se olisi itse osallistunut sopimuksiin vuoden 2002 jälkeen.
   Toiseksi kantaja tuo esiin, että vastaaja rikkoi olennaisia muotosäännöksiä. Kantaja vetoaa tässä yhteydessä siihen, että sen oikeutta tulla kuulluksi loukattiin.
   
      (1)  Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annettu neuvoston asetus (EY) N:o 1/2003 (EYVL L 1, s. 1).